Bagalatia 3 | Beibele Inthaneteng | Phetolelo ya Lefase le Lefsa
3 Bagalatia ke lena ba go hloka tlhaologanyo, ke mang yo a le hlalefeditšego ka mokgwa wo?+ Gobane mathomong le ile la hlalosetšwa gabotse gomme la kwešiša taba ya go kokotelwa ga Jesu Kriste koteng.+
2 Se ke sona feela se ke nyakago go le botšiša sona: Na le amogetše moya+ ka baka la mediro ya molao+ goba ka baka la go ba le tumelo go seo le se kwelego?+
3 Na le tloga le hloka tlhaologanyo gakaalo? Le thomile ka go ithekga ka moya,+ na bjale le feleletša ka go ithekga ka seo se tšwago go motho yo a sa phethagalago?+
4 Na le ile la welwa ke ditlaišego tše dintši gakaakaa ka ntle le morero?+ Ke a kgolwa gore ruri e be e se ka ntle le morero!
5 Ka gona, yo a le neago moya+ le yo a dirago mediro e matla+ gare ga lena, na o dira se ka baka la mediro ya molao goba ka baka la go ba le tumelo go seo le se kwelego?
6 Go swana le ge Aborahama “a bile le tumelo go Jehofa gomme a balelwa seo e le go loka.”+
7 Ruri le tseba gore bao ba kgomarelago tumelo+ ke bona bao e lego barwa ba Aborahama.+
8 Bjale Lengwalo, ka go bona e sa le pele gore Modimo o be a tla bolela gore batho ba ditšhaba ba lokile ka baka la tumelo, le boditše Aborahama ditaba tše dibotse e sa le pele, tša gore: “Ditšhaba tšohle di tla šegofatšwa ka wena.”+
9 Ka baka leo, bao ba kgomarelago tumelo ba šegofatšwa+ gotee le Aborahama+ yo a botegago.
10 Gobane bohle bao ba ithekgago ka mediro ya molao ba rogakilwe; gobane go ngwadilwe gwa thwe: “Go rogakilwe yo mongwe le yo mongwe yo a sa dulego dilong tšohle tše di ngwadilwego lengwalong la go phuthwa la Molao gomme a sa di dire.”+
11 Godimo ga moo, go molaleng gore ga go na motho yo go Modimo go ka bolelwago gore o lokile ka molao,+ gobane “moloki o tla phela ka baka la tumelo.”+
12 Bjale Molao ga wa thewa tumelong. Eupša o re “yo a di dirago di tla mo phediša.”+
13 Kriste o re rekile, a re lokolla+ thogakong ya Molao ka theko+ ka go ba thogako+ legatong la rena, gobane go ngwadilwe gwa thwe: “Go rogakilwe motho yo mongwe le yo mongwe yo a fegilwego koteng.”+
14 Morero e be e le gore tšhegofatšo ya Aborahama e be gona ka Jesu Kriste bakeng sa ditšhaba,+ gore re amogele moya o holofeditšwego+ ka tumelo+ ya rena.
15 Bana bešo, ke bolela ka go swantšha ka batho ke re: Ge kgwerano e tiišitšwe—gaešita le ge e tiišitšwe ke motho—ga go na motho yo a ka e fedišago goba yo a ka e oketšago.+
16 Bjale dikholofetšo di ile tša botšwa Aborahama+ le peu ya gagwe.+ Ga go thwe: “Le dipeu,” go lebišitšwe go tše dintši, eupša go lebišitšwe go e tee+ ge go thwe: “Le peu ya gago,”+ yeo e lego Kriste.+
17 Go feta moo, ke re: Ge e le ka kgwerano yeo e ilego ya tiišwa ke Modimo+ pele, Molao wo o bilego gona nywageng e makgolonne-masometharo (430)+ ka morago ga o e dire lefeela, e le gore o fediše kholofetšo.+
18 Gobane ge e ba bohwa bo theilwe molaong, gona ga bo sa theilwe kholofetšong;+ gaešita le ge Modimo a bo neile Aborahama ka botho ka kholofetšo.+
19 Bjale Molao o bile gona ka baka la’ng? O ile wa okeletšwa bakeng sa go bonagatša dikarogo+ go fihlela go fihla peu+ yeo kholofetšo e dirilwego ka yona; wona wa fetišetšwa ka barongwa+ ka seatla sa mmoelanyi.+
20 Bjale ga go na mmoelanyi mo go nago le motho o tee feela, eupša Modimo ke o tee feela.+
21 Ka gona, na Molao o ganetšana le dikholofetšo tša Modimo?+ Le gateetee! Gobane ge e ba go be go neilwe molao woo o bego o ka nea bophelo,+ ruri toko e ka be e bile ka molao.+
22 Eupša Lengwalo+ le gafetše tšohle ditlemong tša sebe,+ gore kholofetšo yeo e tlišwago ke go dumela go Jesu Kriste e newe bao ba dumelago.+
23 Lega go le bjalo, pele ga ge tumelo e fihla,+ re be re hlokomelwa tlase ga molao,+ re gafelwa kgolegong e bile re lebeletše tumelo yeo e bego e tla utollwa.+
24 Ka baka leo, Molao e bile moetetši* wa rena wa go re iša go Kriste,+ gore go bolelwe gore re lokile+ ka baka la tumelo.
25 Eupša ka ge bjale tumelo e fihlile,+ ga re sa le ka tlase ga moetetši.+
26 Ge e le gabotse, ka moka le barwa+ ba Modimo ka go dumela ga lena go Kriste Jesu.
27 Gobane lena bohle bao le kolobeleditšwego go Kriste+ le apere Kriste.+
28 Ga go na Mojuda goba Mogerika,*+ ga go na mohlanka goba molokologi,+ ga go na yo motona goba yo motshadi;+ gobane ka moka le selo setee boteeng le Kriste Jesu.+
29 Godimo ga moo, ge e ba le le ba Kriste ruri le peu ya Aborahama,+ bajabohwa go ya ka kholofetšo.+
^ Lentšu la mathomong la Segerika le šupa go motho yo e bego e le moledi goba mošireletši wa bana.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D48%26Chapter%3D3%26wtlocale%3DSE%26srcid=share⊂ject=Bala Beibele Inthaneteng